D. Jarjabek, poslanec: (2005-06-30):
Som rád, že minister prišiel s novou úvahou o kultúre, s novou úvahou o dostavbe Národného divadla a na rozdiel od tých dvoch návrhov od doterajšieho ministra predovšetkým vítam, že úvaha smeruje k akceptácii všeobecne deklarovanej vôle, aby sme nové sídlo reprezentatívnej divadelnej inštitúcie dostavali z verejných zdrojov, aby zostalo v majetku štátu pri zachovaní účelu jeho výstavby, teda dominancie umeleckého využitia objektu. Za sporné a diskusiu vyžadujúce považujem už v tejto chvíli len to, že pán minister navrhuje, aby novostavba spravovala novovytvorenú príspevkovú organizáciu Ministerstva kultúry Slovenskej republiky. No táto, zase podľa toho prvého vystúpenia pána ministra kultúry mi nie je jasné, či táto tzv. správcovská spoločnosť sa bude týkať len novostavby Národného divadla, alebo sa bude týkať obidvoch objektov, to znamená novostavby Národného divadla, ale aj klasickej, starej, v tomto prípade Opery Slovenského národného divadla. Priznám sa otvorene, riešenie správcovskej spoločnosti, resp. tej novovytvorenej príspevkovej organizácie Ministerstva kultúry považujem za zbytočné, ale toto je všetko otázka do diskusie, ktorá ešte určite bude. Moje dôvody sú veľmi jednoduché. Načo nám bude nová príspevková organizácia, keď sa o využitie objektu dokážu postarať podľa môjho vedomia aj zamestnanci inštitúcie, ktorá bude objekt spravovať a využívať. Nejde predsa o nejaký multifunkčný objekt, v ktorom sa krížia záujmy jednotlivých užívateľov a nájomcov, ale o sídlo Slovenského národného divadla. Napriek tomu, že som s návrhom riešenia, ktoré prezentoval pán minister, v tejto chvíli spokojný, chcel by som skutočne kolegom pripomenúť, že na stoloch v tomto parlamente sme už neraz mali podklady na rozhodnutia v rádovo mnohokrát väčších objemoch, než predstavuje finančné vyčíslenie hodnoty novostavby Národného divadla. Prediskutovali sme ich, prijali väčšinové rozhodnutie a vláda ho realizovala. Problém nového Národného divadla sa však po niekoľkých mesiacoch od mimoriadnej schôdze vracia plénu v parlamente opakovane. Znamená to teda, čomu som rád, že ide o problém, ktorého riešením si chceme byť naozaj istí, než dáme vláde súhlas na jeho vykonanie. Myslím si, že dnes už sa netreba zaoberať rečami typu o hŕbe betónu, o bielom slonovi, dnes je nad slnko jasnejšie, že jediným rozumným riešením, ktoré bude znamenať zhodnotenie nominálne asi 5,5-miliardovej investície z daní občanov Slovenskej republiky, je dokončenie a sprevádzkovanie Národného divadla ako novej kultúrno-spoločenskej dominanty hlavného mesta tohto štátu, presne tak, ako to predpokladal projekt. Aby sme mohli teda konečne do tohto divadla prísť, vypočuť si všetko, čo je tam náležité vypočuť si, potešiť sa z výkonov popredných hercov, režisérov, dramatikov, scénografov, musí minister kultúry a vláda vyriešiť rébus dofinancovania tejto investície. Nikto dnes zodpovedne a prijateľne nevysvetlil pre mňa, ako je možné, že investičná priorita prvej Dzurindovej vlády v roku 2003 náhle stratila svoj význam a čo spôsobilo vlastne ten zvrat, že z priority sa stala zbytočnosť. V závere roku 2003 vláda od návrhu predať novostavbu cúvla a zaviazala sa, že bude hľadať alternatívne riešenia. Pravda, alternatívnosť si iniciatívne limitovala pohybom v priestore, v obmedzenom vyhlásení ministra financií, že z verejných zdrojov už nedá ani korunu. Je to fajn, ak minister financií je rešpektovanou autoritou a ostražitým strážcom štátnej kasy, musím sa však pýtať, prečo je taký neoblomný práve v prípade tejto stavby. Poznáme z našich najnovších dejín, predsa desiatky veľkých investičných projektov od diaľnic po Most Košická, ktorých financovanie bolo nevyhnutné aktualizovať a stáli nás napokon neraz oveľa viac peňazí, ako sa pôvodne predpokladalo. A je aj celkom normálne, pretože ak sa v priebehu výstavby zdvihne DPH na stavebné práce z 5 % na 19, ak niekoľkonásobne zdražujú stavebné materiály, ak sa musí aktualizovať projekt strojného a technologického vybavenia, pretože vedecko-technický pokrok sa nezastaví, ani rozhodnutie nášho ministra financií nemôže byť jednoznačné, potom sa nemožno čudovať, že výsledná cena takej stavby, ako predstavuje komplex Národného divadla, je úplne iná, než sa pred štvrťstoročím plánovalo. Okrem odborníkov nejeden z nás laikov vie z vlastnej skúsenosti, že to najhoršie, čo sa akejkoľvek stavbe môže pritrafiť, je jej dlhovekosť. Nové Národné divadlo teraz dva roky de facto stojí, a to, čo by v prípade kontinuálneho pokračovania stálo pol miliardy, bude teraz stáť už asi miliardu. Zase sa musím pýtať, kto bude za to vlastne niesť zodpovednosť? Ja by som sa vrátil, ak dovolíte, skôr ako dám návrh na uznesenie tomuto plénu, ešte k tej prevádzke a ešte k cieľom tej prevádzky. Predsa v rámci tej prevádzky musí byť jasné, kto bude tvorcom dramaturgického plánu. Pán minister kultúry hovoril o vytvorení nejakého konkurenčného prostredia v rámci Národného divadla, čo mi, priznám sa, v tejto chvíli nie je dosť jasné, ako to myslel. Je mi jasné, že priestor v Národnom divadle budú mať kolegovia z iných divadiel. Samozrejme. Opäť mi však nie je jasné, akou formou? Či formou prenájmovou, či formou festivalov, či formou.. – hovorím o tom z toho dôvodu, že je to všetko tiež záležitosť financií. A keď už hovoríme o tých financiách v tomto smere komerčnom, určite festival divadelný, resp. festival divadelníkov na Slovensku prezentovaný divadlami, ktoré na Slovensku sú, bude asi to najdrahšie, čo vôbec si vieme predstaviť, preto, lebo to skutočne s komerciou bude mať pramálo spoločné. Preto ma zaujíma v tejto chvíli len a len tá prevádzka. Ja si myslím, že z hľadiska prevádzky Národného divadla bude musieť nastať jeden profesionálny dialóg, trialóg, kvatrológ, ak chcete, v prvom rade s umeleckými riaditeľmi divadiel, ktorí budú musieť povedať svoje dramaturgické požiadavky, svoj dramaturgický zámer, a dramaturgia, ktorá bude vlastne hovoriť o tom, čo v tom novom Národnom divadle sa bude hrať. Potom, samozrejme, do toho musia vstúpiť dielne a opäť riaditeľ so svojou prevádzkou. Ja som to povedal aj vo výbore, to, že opona ide v divadle hore, o tom paradoxne rozhodujú tie tri traktory, ktoré vidíme po meste, tie tri traktory, ktoré vozia tie búdy a ktoré z hľadiska tých 36 kóji v dielňach Národného divadla vlastne predurčujú to, koľko hodín sa scéna v Národnom divadle stavia a búra. Takisto sklad tých dielní ostane tam, kde je, ktorý bude posilnený skladom v novovybudovanej budove Národného divadla, a presne budeme musieť vedieť, čo sa tam bude hrať. Hovorím o tom len takto náčrtovo z toho dôvodu, že tá situácia prevádzky vôbec nie je jednoduchá. Vôbec nie je jednoduchá a skutočne záleží v tejto chvíli na tých vyše 30 stavačoch, ktoré v tom divadle sú, budú musieť títo ľudia vedieť, aké veľké divadelné predstavenia náročno-nákladové v zmysle prestavby budú musieť stavať. Pán minister, berme vlastne toto všetko, o čom hovoríme, ako výborný začiatok, ale o tej prevádzke a o spoločnosti, ktorá tú prevádzku v zmysle toho, čo ste povedali, bude musieť zaobstarať, budeme sa tu skutočne musieť baviť veľmi dôležito, veľmi zložito a hlavne veľmi profesionálno-zodpovedne. Ja by som si dovolil navrhnúť uznesenia tomuto ctenému plénu na podporu návrhu pána ministra: „Národná rada Slovenskej republiky akceptuje zásady nového návrhu na riešenie dofinancovania novostavby Slovenského národného divadla a žiada ministra kultúry o spracovanie definitívneho návrhu na základe pripomienok poslancov.“ Druhý návrh uznesenia: „Národná rada Slovenskej republiky odporúča ministrovi kultúry žiadať vládu o uvoľnenie potrebných zdrojov zo štátneho rozpočtu, nakoľko uvažované zdroje z predaja nehnuteľnosti sú viazané na ukončenie presťahovania a spustenie pravidelnej činnosti Slovenského národného divadla v skolaudovanom objekte, roky 2006 – 2007.“ Tiež sa budeme musieť baviť o tom v rámci prevádzky, kedy vlastne sa naplno spustí prevádzka v Národnom divadle a akým spôsobom sa zmení tá prevádzka, ktorá v súčasnosti existuje v starej budove Opery Slovenského národného divadla. Ďakujem veľmi pekne. Pán minister, teším sa na ďalšie profesionálno-konštruktívne stretnutia s vami. Prajem vám veľa zdaru vo vašej práci. Ďakujem za pozornosť.